Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του πρωτοκόλλου 31 της συμφωνίας για τον ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το πρωτόκολλο 31 της συμφωνίας για τον ΕΟΧ περιέχει ειδικές διατάξεις σχετικά με τη συνεργασία μεταξύ της Κοινότητας και των κρατών ΕΖΕΣ-ΕΟΧ εκτός του πλαισίου των τεσσάρων ελευθεριών.

2. Το συνημμένο σχέδιο απόφασης της Μεικτής Επιτροπής του ΕΟΧ αποβλέπει στην τροποποίηση του πρωτοκόλλου 31 για την επέκταση της συνεργασίας στον τομέα της δημόσιας υγείας. Προβλέπει το πλαίσιο συνεργασίας και καθορίζει τις λεπτομέρειες για την πλήρη συμμετοχή των κρατών ΕΖΕΣ-ΕΟΧ στο κοινοτικό πρόγραμμα και τις δράσεις στον τομέα αυτό:

- Απόφαση αριθ. 372/1999/EΚ του Ευρωπαϊκού Κοινοβουλίου και του Συμβουλίου, της 8ης Φεβρουαρίου 1999, για τη θέσπιση κοινοτικού προγράμματος δράσης σχετικά με την πρόληψη των τραυματισμών.

- Απόφαση αριθ. 1296/1999/EΚ του Ευρωπαϊκού Κοινοβουλίου και του Συμβουλίου, της 29ης Απριλίου 1999, σχετικά με την έγκριση προγράμματος κοινοτικής δράσης, όσον αφορά τις ασθένειες που σχετίζονται με τη ρύπανση.

3. Σύμφωνα με το άρθρο 1 παράγραφος 3 στοιχείο β) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας όσον αφορά τις αποφάσεις αυτές κατόπιν προτάσεως της Επιτροπής.

4. Το σχέδιο απόφασης της Μεικτής Επιτροπής του ΕΟΧ υποβάλλεται στο Συμβούλιο προς έγκριση. Η Επιτροπή ελπίζει ότι θα είναι σε θέση να παρουσιάσει τη θέση της Κοινότητας στη Μεικτή Επιτροπή του ΕΟΧ τον Ιούνιο 2000, ωστόσο, όχι πριν από την έναρξη ισχύος της απόφασης αριθ. 83/1999 της Μεικτής Επιτροπής για την ενσωμάτωση της οδηγίας 95/46/ΕΚ του Συμβουλίου για την προστασία των δεδομένων προσωπικού χαρακτήρα.

Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του πρωτοκόλλου 31 της συμφωνίας για τον ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη «η συμφωνία», και ιδίως τα άρθρα 86 και 98,

Εκτιμώντας τα εξής:

(1) Το πρωτόκολλο 31 της συμφωνίας τροποποιήθηκε με την απόφαση αριθ. ... της Μεικτής Επιτροπής του ΕΟΧ, της ........ [1].

[1] ΕΕ L ...

(2) Κρίνεται σκόπιμο να επεκταθεί η συνεργασία των συμβαλλομένων μερών της συμφωνίας ώστε να περιληφθεί πρόγραμμα κοινοτικής δράσης σχετικά με την πρόληψη των τραυματισμών στο πλαίσιο της δράσης στον τομέα της δημόσιας υγείας (απόφαση αριθ. 372/1999/EΚ του Ευρωπαϊκού Κοινοβουλίου και του Συμβουλίου [2]) καθώς και πρόγραμμα κοινοτικής δράσης όσον αφορά τις ασθένειες που σχετίζονται με τη ρύπανση στο πλαίσιο της δράσης στον τομέα της δημόσιας υγείας (απόφαση αριθ. 1296/1999/ΕΚ του Ευρωπαϊκού Κοινοβουλίου και του Συμβουλίου [3]).

[2] ΕΕ L 46 της 20.2.1999, σ. 1.

[3] ΕΕ L 155 της 22.6.1999, σ. 7.

(3) Το πρωτόκολλο 31 της συμφωνίας πρέπει επομένως να τροποποιηθεί ώστε να είναι δυνατή η εν λόγω επέκταση της συνεργασίας από 1ης Ιανουαρίου 2000,

ΑΠΟΦΑΣΙΖΕΙ:

Άρθρο 1

Το άρθρο 16 του πρωτοκόλλου 31 της συμφωνίας τροποποιείται ως εξής:

1. στην παράγραφο 1 προστίθενται οι ακόλουθες περιπτώσεις:

«- 399 D 0372: Απόφαση αριθ. 372/1999/EΚ του Ευρωπαϊκού Κοινοβουλίου και του Συμβουλίου, της 8ης Φεβρουαρίου 1999, για τη θέσπιση κοινοτικού προγράμματος δράσης σχετικά με την πρόληψη των τραυματισμών στο πλαίσιο της δράσης στον τομέα της δημόσιας υγείας (1999-2003) (ΕΕ L 46 της 20.2.1999, σ. 1).

- 399 D 1296: Απόφαση αριθ. 1296/1999/EΚ του Ευρωπαϊκού Κοινοβουλίου και του Συμβουλίου, της 29ης Απριλίου 1999, σχετικά με την έγκριση προγράμματος κοινοτικής δράσης, όσον αφορά τις ασθένειες που σχετίζονται με τη ρύπανση στο πλαίσιο της δράσης στον τομέα της δημόσιας υγείας (1999-2001) (ΕΕ L 155 της 22.6.1999, σ. 7).»

2. Το κείμενο της παραγράφου 2 αντικαθίσταται από τα εξής:

«Τα κράτη ΕΖΕΣ συμμετέχουν στο κοινοτικό πρόγραμμα και τις δράσεις που αναφέρονται στις τρεις πρώτες περιπτώσεις της παραγράφου 1, από 1ης Ιανουαρίου 1996, στο πρόγραμμα που αναφέρεται στην τέταρτη περίπτωση, από 1ης Ιανουαρίου 1997, στο πρόγραμμα που αναφέρεται στην πέμπτη περίπτωση, από 1ης Ιανουαρίου 1998, στο πρόγραμμα που αναφέρεται στην έκτη, έβδομη και όγδοη περίπτωση, από 1ης Ιανουαρίου 2000.»

Άρθρο 2

Η παρούσα απόφαση τίθεται σε ισχύ στις ..., με την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103, παράγραφος 1 της συμφωνίας [4].

[4] [Αναφέρονται συνταγματικές απαιτήσεις.][Δεν αναφέρονται συνταγματικές απαιτήσεις.]

Η απόφαση εφαρμόζεται από 1ης Ιανουαρίου 2000.

Άρθρο 3

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, ... 2000.

Για τη Μεικτή Επιτροπή του ΕΟΧ

Ο Πρόεδρος

Οι Γραμματείς της Μεικτής Επιτροπής του ΕΟΧ